Dorte Stigaard blev ansat Region Nordjylland for 15 år siden, dengang det slet ikke var en region, men i stedet hed Nordjyllans Amt. Hun startede som undervisnings- og kulturdirektør, senere blev hun forfremmet til koncerndirektør. Og inden måneden er gået, er det så slut. Dorte Stigaard skifter regionen ud med en ny titel som innovationsdirektør på Aalborg Universitet. I Region Nordjyllands direktion har koncerndirektør Dorte Stigaard senest haft direktionsansvar inden for sundhedsinnovation, sundhedsaftaler og kommunesamarbejde, HR, kommunikation, IT og digitalisering samt miljø, kollektiv trafik og uddannelse. Derudover har hun de seneste par år været formand for Regionernes Sundheds-IT, RSI, og næstformand i den nationale bestyrelse for sundheds-IT. - Dorte har arbejdet dedikeret og konsekvent for at skabe et sammenhængende Nordjylland, og hun er ledelsesmæssigt gået forrest på en lang række strategiske områder gennem en god og konstruktiv dialog med politikere og samarbejdspartnere i og uden for regionen. Dorte har ydet en fantastisk indsats for regionen, og vi ønsker hende al mulig held og lykke med det nye job og ser frem til det fremtidige samarbejde, siger Svend Særkjær, nuværende regionsdirektør. 58-årige Dorte Stigaard stopper i Region Nordjylland med udgangen af december, og 15. januar tiltræder hun sin nye stilling som innovationsdirektør ved Aalborg Universitet. - Det har været 15 fantastiske år i Region Nordjylland i en organisation præget af kompetente folk, godt samarbejde, højt til loftet og gensidig respekt og tillid hele vejen rundt. Og jeg har sat stor pris på samspillet med politikerne og alle de mange samarbejdspartnere regionalt og nationalt. Men alt har sin tid, og jeg glæder mig til i det nye år at tiltræde som innovationsdirektør på Aalborg Universitet og blive en del af direktionen der. Jeg ser frem til at lære nyt og møde nye mennesker, men også til at prøve mange års erfaring med ledelse, innovation, samarbejde og forandringsprocesser af i en helt ny kontekst og med nye – og også kendte - samarbejdspartnere, siger Dorte Stigaard. Regionsdirektør Svend Særkjær vil efter nytår indtil videre overtage Dorte Stigaards referencer og særlige ansvarsområder, og økonomidirektør Roeland Victor Løfberg vil indgå i direktionen.

Referat:
Efter 15 år i direktionen i henholdsvis Nordjyllands Amt og Region Nordjylland stopper Dorte Stigaard som koncerndirektør på grund af nyt job som innovationsdirektør på Aalborg Universitet.